SON'VARACHIM SUNGTTAM:
Konknni bhaxechea chear lipincher - Romi, Kon'nodd, Molialom' ani Perso-Arabik - zalolie onitichim pallam-mullam Konknnichech Devnagori lipient asat hem sot Devnagorivaleamni legit nhoikarunk zainam. 'Veglleponnant Ekvott' mandunk toyar naslolea Devnagorivaleank poilinch thaun apli lipi 'DEV'-achi lipi dista. Mhonnun, Konknnichea her lipintlea mon'xamni apli dudachi boli ani lipi soddun 'DEV'-achi boli ani lipi apnnayloli Devnagorivaleank zay aslem. Punn sogllech khoim Devak mandtat nhoi? Magir Devak mandinam to aplia sobhavachi boli ani lipi soddun Devachi nagri lipi ani boli kiteak apnnaytolo? Toxem kelem zalear, Konknnikullachem kitlem ani kedem luksonn zaum yeta tem her chear lipintlea ani sabar bolinchea Konknneank khobor asa dekun te chotur zale. Ani tannim tharaylem - Konknni mollar vivdayent ekvott samballun fuddem vochop hi kallachi goroz. Hie kallachie gorjek zap mhonn atam teach totvantlean Akhil Bharot Konknni Lekhok Songhotton zolmak yeta!
 Mon'xacho zolm' khoim khuinchea disa ani kednam zatolo to mon'xak sangun yenam. Punn Akhil Bharot Konknni Lekhokanchie Songhottoniecho zolm' mat Janeracher 19ver, 2014 Konknni sonvsarant sonvskrutayechea mollar unchlea panvddear urtolea Mongllurchea Kalaanganant zauncho asa. Hi Songhotton khal dilolio sonkolponam gheun zolmak yeunk umbrear ubi ravlia:
1. Akhil Bharoti panvddear Konknni borovpianchem ani tanchea prosnanchem ani oddchonninchem protinidhitv korop.
 2. Konknni sahityak tachie sogllie suropayen ani sabar lipimni ani bolimni girest korop ani samballop.
 3. Fuddlie pillgie khatir Konknni sahitya posravop.
 4. Vattarachea, dhormachea, zatichea, bhavartachea ani poromporechea dor eka prokarak man divop.
 5. Konknnichea veg-vegllea lipinchem ani bolinchem lipieontor ani rupantor korunk ut'tejon divop.
 6. Her bhasantlem borem tem sahitya Konknnint bhaxantor korop ani Konknnintlem borem tem sahitya her bhasamni onnkarunk hatbhar lavop.
 7. Konknni bhaxechie ani sahityachie udorgoti khatir vavurtolea Konknni sonvsthanchea sangatan vavr korop.
 8. Puray Bharotant Konknni pustokanchie vikriek hatbhar launk Konknni klasi, kam'sallo, kem'pam, kurs, prodorxonam, spordha, porixodo ghoddoun haddop, puroskar ani maneotay divop ani oxe torechea her vavrantlean Konknni bhaxentlim pustokam chhap'pacho, Konknni posravpacho ani ti lokachie avddichi korpacho vavr hatant ghevop.
 9. Konknnint eksarki vollok aschi mhonn vividtayent ekvott ghoddounk vavrop.
 Akhil Bharot Konknni Lekhokanchi Songhotton ghoddoun haddtat hi Konknni bhaxentlea - uprant to tie bhaxentlie khuinche-i lipintlo borovpi zaum - dor eka borovpia khatir khoxiechi khobor asa. Hie Songhottone udexim atam Konknni borovpiank ani tanchea vangdda Konknni bhaxek bharoti panvddear anik-ui zago melltolo. Konknni bhas dolleam mukhar dovrun sogllea borovpiamni hie Songhottone som'bondan aplem karya somzun ani mandun ghetlem zalear, hi Songhotton Konknni borovpiam vorvim Konknni mollar fultoli ani chonvortoli hantum il'lo-i dubav nam. Oxie fattbhuimier, choddan chodd Konknni borovpiamni, fuddlea Aitaradis zolmak yeunchie aslolie Akhil Bharot Konknni Lekhokanchie Songhottonechie Poilie Sorv Borovpianchie zomatik hajir zalear, Songhottonechea zolmak Konknni borovpianchea ekvottachem rup favo zatolem. Hi Songhotton survatekuch thaun Konknnichea veg-vegllea lipinchea, vicharanchea, vattaranchea ani poramporanchea borovpianchea ekvottachea hajirponnantlean zolmak aili zalear, itihasant to dis ani goddi mhotvachi thartoli.
 Lipivadachea bhonvreak sampoddlolea Konknni sahityak eksarkeponnacho panvddo favo zatolo zalear, tem sahitya lagim haddta-haddta ekttavpachi nibel goroz asa. Konknnichie Devnagori lipin her lipinchea borovpiancher keloli itlea kallachi onit sompounk, eka novea porvak ani kallak survat Akhil Bharot Lekhokanchie Songhottonechea zolmantlean atam survat zatoli. Dekun, vividtayent ekvott mandtolea ani palltolea zata titlea Konknni borovpiamni Akhil Bharot Konknni Lekhokanchie Songhottonechie Poilie Sobhek hajir zaunchi ani tie Songhottonecho vangddi zavop gorjechem asa.
 Sompoytanam, Akhil Bharot Konknni Lekhokanchie Songhottonek sorvanchea, ani kherit bhaxen Konknni borovpianchea nanvan urbebhorit yeukar ditam, ani tichea puray Konknni somazantlea borovpiancho ani tantuntlean Konknnicho mozbut ekvott ghoddon yeuncho mhonn opekxitam! 